**Halgazdálkodási terv (2019-2020)**

*Sporthorgász Egyesületek Győr-Moson-Sopron megyei Szövetsége*

1. **Halgazdálkodási vízterület:**

neve: **Mosoni-Duna és vízrendszere a hullámterében lévő vízterületekkel együtt**

víztérkód: **08-140-1-1** (régi víztérkód: 000473)

területe: **553,4 ha** (121,5 km -2 km)

elhelyezkedés, határai: az országhatártól a Dunába való betorkollásig, a csatlakozó mellékágakkal, kivéve Feketeerdei-holtág, Mosoni-Duna holtág Győr (MDH), a Rábca torkolattól a Kossuth hídig, a Kossuth hídtól a pataházi zsilipig, az Iparcsatorna torkolatánál a csatorna mindkét töltésének meghosszabbított vonala közötti terület.

jellege: folyó

helyrajzi száma: Rajka 0319a, 0241/3, 03190c, Dunakiliti 015, 010, 04, 0251, Bezenye 0432, 054, 0113, 0114a, 0119a-b, 0152, 0153, 0154, Feketeerdő 08, 050, 0325, 031, 048067, 069, 029/26, Mosonmagyaróvár 0384/1, 0386/6, 0303, Halászi 026, 04/1, 04/4

haszonbérleti díj: 166.200 Ft

* **Mosoni-Duna Felső-holtág, a holtág rajkai közúti híd feletti szakasza (Gáncsomi Duna)**

víztérkód: 08-141-1-1

területe: 5,0 ha

jellege: mentett holtág

haszonbérleti díj: 10.000 Ft

* **Mosoni-Duna Libafarm-holtág**

víztérkód: 08-142-1-1

területe: 10,0 ha

jellege: mentett holtág

haszonbérleti díj: 20.000 Ft

* **Jobb parti Szivárgó-csatorna: Mosoni-Dunába való betorkollástól az országhatárig – Bal parti Szivárgó-csatorna: Mosoni-Dunából való kiágazástól az árvízvédelmi töltésben található zsilipig.**

víztérkód: **08-226-1-1** (régi víztérkód: 000508) – **Szivárgó-csatorna**

területe: **70,0 ha**

 helyrajzi szám: Rajka 0241/6, Dunakiliti 039/2

jellege: csatorna

haszonbérleti díj: 70.000 Ft

* **Lajta folyó**

víztérkód: **08-110-1-1** (régi víztérkód: 000910)

területe: **11,51 ha** (18,6 km)

helyrajzi szám: Hegyeshalom 0572/19, 0568, 0566/3, 0557, 0513/3, Mosonmagyaróvár 0120/4, 0500/8, 0499/1, 0492/4, 651/1, 499/4

jellege: folyó

haszonbérleti díj: 10.000 Ft

* **Lajta balparti csatorna**

víztérkód: **08-111-1-1** (régi víztérkód: 000476)

területe: **6,9 ha** (13,6 km)

helyrajzi szám: Mosonmagyaróvár 0492/3

jellege: csatorna

haszonbérleti díj: 10.000 Ft

* **Rétárok csatorna**

víztérkód: **08-203-1-1** (régi víztérkód: 000473)

területe: **2,5 ha** (11,1 km)

helyrajzi szám: Kapuvár 011/3, 0257/2, Vitnyéd 073, 0119, Agyagosszergény 0312

jellege: csatorna

haszonbérleti díj: 10.000 Ft

A Mosoni-Duna a szigetközi Duna-szakasz déli fattyúága. Természetes állapotában a szlovákiai Oroszvár és Dunacsún között ágazott ki a Dunából és a Szigetköz déli oldalán és 125 km megtétele után Véneknél ömlik vissza a Dunába. A szabályozás előtt a Duna árhullámai szabadon folytak a medrében, ezért tekintélyes nagyságú meder alakult ki, amely nagyobb annál, mint amit a folyó mai vízhozama kialakíthatna. A határozottan meanderező meder szélessége 100-120 méter, mélysége 3-4 méter. A szabályozásokat megelőzően a Mosoni-Dunán levonuló árhullámok gyakran pusztítottak Mosonmagyaróvár környékén~~.~~

Győr környékén a Duna visszaduzzasztó hatása okoz árvízi veszélyt, ezért a jobb parton Győrtől Mecsérig, a szigetközi oldalon a torkolattól Dunaszentpálig árvízvédelmi töltéseket építettek.

1908-tól, a rajkai zsilip üzembe helyezése végérvényesen kizárta a felülről érkező dunai árhullámokat. Ezt követően a Mosoni-Duna vízszintje a torkolati szakasz kivételével mindig szabályozhatóvá vált, így a szigetközi belvizeket szivattyúzás nélkül is belevezethették. A felső árhullámok kizárásával további szabályozásra nem volt szükség, ezért a folyóág Győr feletti szakasza többnyire megőrizte eredeti arculatát. A bősi vízlépcső üzemeltetése óta a csúnyi tározó felől történik a Mosoni-Duna felső szakaszának állandó vízpótlása, ami a horgászati célú hasznosítás számára is kedvező feltételeket biztosít. A Mosoni-Duna vízszint-rehabilitációja keretében Gönyünél egy torkolati műtárgy kialakítását tervezik, amely árvízkapus funkciót is kaphat. Bár a létesítményt hallépcsővel is kiegészítik, az kis dunai vízhozamok időszakában várhatóan korlátozni fogja a halak szabad vándorlását a Duna és a Mosoni-Duna vízrendszere között. Ugyanakkor azonban több alsó szakaszon található mellékág, ívóhely rehabilitációjára, kialakítására nyílik lehetőség.

Rajka és Mosonmagyaróvár között a vízminőség közel azonos, vagy az öntisztulás miatt kissé kedvezőbb, mint a Duna főágában. Mosonmagyaróvárnál a bevezetett ipari és kommunális szennyvizek hatására az összes só- és a szervesanyag-tartalom kissé növekedik, de az öntisztulás eredményeként Mecsérnél a vízminőség már jobb, mint a Duna főágában. Győrnél a betorkoló szennyezettebb Rábca és Rába, valamint a városrészben tisztított szennyvizének hatására a vízminőség leromlik, ami jellemző marad a véneki torkolatig.

1. **Halgazdálkodásra jogosult adatai:**

név: Sporthorgász Egyesületek Győr-Moson-Sopron megyei Szövetsége

székhely: 9021 Győr, Bajcsy-Zs. u. 13.

nyilvántartási száma: 08-02-0001193

képviseli: Ivancsóné Dr Horváth Zsuzsanna, ügyvezető elnök

1. **A halgazdálkodással összefüggő célok:**

***Elsődleges cél:***

* A *Mosoni-Duna* jellegének és adottságainak megfelelő őshonos halállomány védelme és fenntartható hasznosítása, a természetes élővilág biológiai sokféleségének (biodiverzitás) megőrzése mellett.

***További célok:***

* A horgászati igényeket kielégítő halfogási lehetőségek javítása a halállomány mesterséges utánpótlásával.
* A halállomány természetes utánpótlásának növelésére irányuló programjavaslat kidolgozása, különös tekintettel az élőhelyi változatosságot és konnektivitás helyreállító műszaki beavatkozások elősegítésére, valamint az ívó-, ivadéknevelő és vermelő helyek védelmére, illetve kialakítására.
* A horgászok természetben eltöltött szabadidős- és sporttevékenységeinek támogatása, a szervezett horgászturizmus továbbfejlesztésével és a kulturált pihenés feltételeinek kialakításával.
* Hagyományőrző jelleggel, a kisszerszámos (rekreációs) halászat fenntartása, a természetesvízi kereskedelmi halászatot megszüntető 2013. évi CII. tv rendelkezéseinek figyelembe vételével.
* A horgászok érdekeinek hatékony képviselete szakmai rendezvényeken, egyeztetéseken (pl. Mosoni-Duna vízpótlás, vizes élőhelyek helyreállítása stb.) és egyéb fórumokon.
* A horgászat, mint aktív szabadidősport népszerűsítése, valamint a természet védelmére és szeretetére való nevelés elősegítése.
* A tudományos feladatokat ellátó intézményekkel, szervezetekkel való együttműködés kialakítása és fejlesztése, a hasznosított vízterület halállományára és a halgazdálkodási tevékenységre irányuló kutatások támogatása.
* A halgazdálkodási terv továbbfejlesztése, egyes fajok állományának célirányos növelése, a rendszeres haltelepítések tapasztalatainak, a halfogási adatsorok elemzésének, valamint a tudományos kutatások fontosabb eredményeinek értékelésével.
1. **Alkalmazható horgászati, halászati eszközök, módszerek:**

A horgászat a 2013. évi CII. számú halgazdálkodásról és hal védelméről szóló törvény és rendeletei, azok módosításai, a *Mosoni-Dunára* vonatkozó egyéb hatósági előírások, a Horgászat Országos Szabályai és a Szövetség kezelésében levő folyóvizekre jóváhagyott horgászrend, továbbá a természetvédelmi előírások szerint gyakorolható.

A szabadidős kisszerszámos halászatot a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Dunára vonatkozó egyéb hatósági előírások és a Szövetség kezelésében levő folyóvizekre kiadott rekreációs halászati rend, továbbá a természetvédelmi előírások betartásával lehet folytatni. A kisszerszámos halászok csak partról használt emelő hálóval (tápli), vagy csónakra telepített csörlős emelő hálóval foghatnak halat. Az emelőháló maximális mérete 3X3 méter.

A szabadidős kisszerszámos halászati engedéllyel és horgász engedéllyel is rendelkező személy egy időben kizárólag halászati, vagy horgászati tevékenységet végezhet. Mindkét tevékenység azonos időben történő gyakorlása tilos.

Halmentés, szaporításhoz anyahal gyűjtése, tudományos célt szolgáló felmérések stb. esetén további halfogó eszközökkel (pl. elektromos halászgép) is végezhető halászat, az illetékes hatóságok engedélyével és a Szövetség, mint halgazdálkodásra jogosult tájékoztatásával.

1. **Évenkénti haltelepítési adatok:**

A ***rendszeres haltelepítések*** a horgászati szempontból jelentősebb fajok állományainak növelésére irányulnak, az élőhelyi adottságok figyelembevételével. A korábbi évekre visszamenőleg nem rendelkezik hiteles haltelepítési adatokkal a Szövetség. Az alábbi táblázatban feltüntetett mennyiségek évi 5 %-kal növelendőek a MOHOSZ-szal kötött alhaszonbérleti szerződés szerint.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| ponty\* | 2 nyaras |  | 5.000 |
| ponty\* | 3 nyaras |  | 3.000 |
| süllő | előnevelt | 20.000 |  |
| harcsa | előnevelt | 15.000 |  |
| csuka | előnevelt | 20.000 |  |

\* A beszerzési lehetőségek függvényében, a népesítésre kerülő ponty pikkelyes, továbbá legalább 10 %-a nyurga formájú.

A ***nem kötelező érvénnyel telepítendő*** halfajok beszerzése bizonytalan. A haltermelők által kínált lehetőségeket és árakat mérlegelve, hatósági egyeztetést követően kerülhet sor kihelyezésükre.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| balin | 1 nyaras | 4.000 |  |
| jász | 1 nyaras | 4.000 |  |
| süllő | 2-3 nyaras |  | 100 |
| csuka | 2-3 nyaras |  | 200 |

Az évenként vállalt haltelepítések megvalósításakor a *Mosoni-Duna* vízjárásának alakulása, a vízrendszer ökológiai állapotának változása, továbbá az egyes halfajok beszerezhetőségének függvényében az alábbi szabályok szerint lehet eltérni:

* Az adott évben elmaradt telepítés a következő évben pótolható (2-3 nyaras ponty esetében az előírt mennyiség 20 %-áig). Az évenkénti előírásoknak a tervezési időszak 5 évének átlagában kell megfelelni.
* A csuka és a süllő telepítése egymással helyettesíthető, a két faj populációdinamikájának alakulásától függően. (Ha az egyik faj természetes szaporulata látványosan emelkedik, akkor a ritkábbik faj telepítése kerülhet előtérbe)
* A haltelepítési tervben vállalt mennyiségeken felül – a vonatkozó jogszabályi rendelkezések betartásával – többlettelepítések is végezhetőek.
1. **A vízminőség és a halállomány védelmét célzó intézkedések:**

A halőrök rendszeresen figyelemmel kísérik a vízterületen észlelhető változásokat. A horgászok és a kisszerszámos halászok a területi jegyükön feltüntetett telefonszámon, az anonimitás biztosítása mellett tehetnek bejelentést a vízterületen észlelt szabálytalanságokról, vízszennyezésekről, a halak szokatlan viselkedéséről (pipálás, tömeges kint rekedés, torlódás stb.), halpusztulásról és egyéb környezeti károkról. A beérkező jelzések alapján a megyei szövetség haladéktalanul eleget tesz tájékoztatási kötelezettségének a környezetvédelmi és vízügyi felügyelőség, illetve az egyéb szakhatóságok felé, az esetlegesen keletkező károk elhárításában is közreműködve.

A vízpart és a vízi élőhelyek károsításának mérséklése a környezetvédelem fontosságát tudatosító figyelemfelkeltő rendezvények szervezésével és információs anyagok tömegkommunikációs eszközökkel (pl. elektronikus média, folyóiratok stb.) történő terjesztésével. A szemetes helyen horgászó, vagy bizonyíthatóan szemetelő személyek a területi jegyük bevonásával, és bírsággal is büntethetőek.

A halgazdálkodási érdekek érvényesítése a *Mosoni-Duna* vízellátásának szabályozásában, valamint az élőhelyek helyreállítására, ökológiai állapotának javítására irányuló műszaki fejlesztések társadalmi megvitatásában, az Észak-Dunántúli Vízügyi Igazgatósággal és a Fertő-Hanság Nemzeti Park Igazgatóságával való konstruktív együttműködés fenntartásával.

Az aktuális halállomány helyzetértékelése, közvetlen halbiológiai és folyamökológiai vizsgálatok, valamint a halfogási adatsorok alapján, továbbá a horgászoktól és halőröktől érkező jelzések elemzésével. A helyzetértékelés eredményei alapján, a halak védelmét, szaporodását és fejlődését elősegítő műszaki beavatkozások (kíméleti területek kijelölése, ívóhelyek helyreállítása és létrehozása, hallépcsők építése stb.) lehetőségeinek feltárása, a realizálható javaslatok megvalósításának kezdeményezése, egyeztetés az illetékes hatóságokkal, továbbá a megvalósításhoz szükséges pályázati támogatások megszerzésében való közreműködés.

A térségben megtelepedett kormoránállomány halfogyasztásával összefüggő károk mérséklése, a madárállomány gyérítésének szervezett támogatásával.

1. **A vízi élővilág (növényzet és állatok) fenntartására tervezett intézkedések**

A *Mosoni-Duna* halfaunáját mintegy 50 halfaj alkotja. A gyorsabban áramló mederszakaszokon jellemző a vízáramlást kedvelő halfajok előfordulása. A 19. század közepe óta néhány észak-amerikai (naphal, törpeharcsa stb.) és ázsiai (amur, kínai razbóra, stb.) eredetű halfaj jelent meg a folyóban, illetve az utóbbi évtizedekben megfigyelhető volt a fekete-tengeri (ponto-kaszpikus) gébek terjedése. A halak védelmét, szaporodását és fejlődését elősegítő műszaki beavatkozások, amelyek megvalósítását a Szövetség messzemenőkig támogatja, jelentős mértékben hozzájárulnak a hullámtéri mellékágak természetes élővilágának megőrzéséhez és az akvatikus élőhelyek általános ökológiai állapotának javulásához.

A *Mosoni-Duna* kiterjedt természetes jellegű partvonala mentén 20-200 m széles sávban többnyire fűz ligeterdők és helyenként keményfaligetek alkotják a növényzetet. A parti zónában, különösen lassan áramló sekélyebb mederszakaszokon, valamint a szigetek melletti ágakban és holtágakban nádszegélyek és hínárállományok kialakulása figyelhető meg. A vízterület számos szakasza védett növények (pl. tavirózsa, vízitök, békatutaj, rucaöröm stb.) és védett állatfajok (pl. kétéltűek, hüllők, vadrécék, gémek, sirályok, vidra, hód stb.) élőhelye. A parti sáv növényzetének és állatvilágának megóvását a Szövetség betartatja a horgászokkal, és felhívja a figyelmüket arra, hogy a védett, illetve a fokozottan védett természeti területeken (ezek bemutatására térkép is készült a horgászok részére) a természetvédelmi hatóságok külön engedélyével együtt érvényes csak a területi horgászjegyük.

1. **Halgazdálkodási kíméleti területek kijelölése**

 Tilos a kisszerszámos halászat a Szivárgó-csatorna teljes szakaszán.

A Szivárgó-csatornán a III. Záperdei zsilip és a IV. Diósi zsilip közötti 3 km-es szakaszon - versenyen kívül - haltartó szákot használni tilos és a területről halat elvinni tilos.

1. **A halgazdálkodási vízterület őrzése:**

A *Mosoni-Duna* kiterjedt vízrendszerén folytatott horgászati és halászati tevékenység ellenőrzését a Szövetség 8 fő halászati őrei látják el. (A hivatásos halőrök tevékenysége a Szövetség összes vízterületére kiterjed.) Az ellenőrzési feladatok ellátásában már eddig is eredményes együttműködés alakult ki a rendőrséggel, a vízi rendészettel, a Fertő-Hanság Nemzeti Parkkal, az erdőgazdaság területi szerveivel, a helyi önkormányzatokkal, a polgárőrséggel, valamint a területileg illetékes helyi horgászegyesületekkel.

A térségi rendőri szervekkel meglévő együttműködés alapján a halőri ismeretekkel rendelkező hivatásos rendőrök és a vízirendészet munkatársai rendőri szolgálatuk során önállóan is ellenőrzik a horgászati szabályok betartását, illetve a hivatásos halászati őrökkel együtt közös ellenőrzéseket végeznek.

1. **Területi engedélyek típusai és tervezett mennyisége:**

|  |  |
| --- | --- |
| **Területi jegy típusa**  | **Mennyiség (db)** |
| Felnőtt éves, heti, 24 órás | Korlátlan |
| Kedvezményezett éves, heti, 24 órás \* | Korlátlan |
| Parti emelőháló éves \*\* | 110 db |
| Csónakos emelőháló éves \*\* | 50 db |

\* 65. éven felüli, vagy Ifjúsági, vagy turista állami jeggyel rendelkező horgász

\*\* A Szövetség kezelésében levő folyóvizeken összesen

A Szövetség a vízterületre összevont, úgynevezett folyóvízi jegyet, valamint megyei összevont területi jegyet ad ki. A csónakból történő horgászat csónakos kiegészítőjegy váltásával lehetséges.

Gyermek horgászok részére Megyei Gyermekjegyet ad ki a Szövetség, amely a Szövetség, és annak tagegyesületei kezelésében lévő vízterületekre, valamint a Fertő-tóra érvényes, csak úszós készséggel való horgászatra jogosít, és méretkorlátozással védett őshonos hal megtartása nem engedélyezett.

1. **Helyi horgászrend:**
* A felnőtt horgász az éves területi jeggyel összesen 60 db, de vízterületenként /víztér kódonként/ a napi darabszám korlátozással is védett halfajokból maximum 30 db halat tarthat meg, a kedvezményezett területi jeggyel rendelkező horgász összesen 30 db-ot, de vízterületenként /víztér kódonként/ a napi darabszám korlátozással is védett halfajokból maximum 15 db napi darabszám korlátozással is védett halat tarthat meg.
* Etetőbóját és etetőhajót használni tilos.
* A helyi horgászrendben nem szabályozott kérdésekben a hatályos halgazdálkodásról és a hal védelméről szóló törvény, valamint a kapcsolódó végrehajtási rendelet és az országos horgászrend az irányadó.
* A hallépcső kíméleti terület, ezért egész évben tilos mindennemű horgászat és halászat a *kialakított hallépcsőkben*, és a betorkollásuk alatt és a kiágazásuk felett 50 méterrel.
* Tilos a horgászat és a halászat azon műtárgyakról, ahol az Észak-dunántúli Vízügyi Igazgatóság azt táblával tiltja.
* Tilos a kisszerszámos halászat a Szivárgó-csatorna teljes szakaszán.
* A horgászrend előírásai a kisszerszámos halászra is vonatkoznak.
* Tilos a kisszerszámos halászat a hidakról és a műtárgyakról /bukók, fenékgátak, duzzasztók, zsilipek/.
* A halak hajtását, zavarásos halászati módot alkalmazni a rekreációs halászat során tilos.
* Jelölt halat megtartani tilos!
* A 70 cm feletti méretű pontyot megtartani tilos, azt a horogtól való megszabadítás után kíméletesen vissza kell engedni a vízbe.
* A 40 cm feletti dévérkeszeget megtartani tilos, azt a horogtól való megszabadítás után kíméletesen vissza kell engedni a vízbe.
* Szemetes helyen horgászni tilos. A horgászhelyen talált szemetet, hulladékot a horgász köteles a horgászat megkezdése előtt szemetes zsákba összegyűjteni, a horgászat alatt keletkező hulladékot összegyűjtve szemetes zsákban tárolni, és azt a horgászat befejeztével magával vinni. Szemetes horgászhelyen való horgászatért első esetben fogási naplóba figyelmeztetést kap, második esetben a területi jegy a helyszínen bevonásra kerül.
* Amurra vonatkozóan a kifogható legkisebb mérete 50 cm
* Az előre eltervezett telepítések után egy hetes fogási tilalom kerül bevezetésre a telepített halfaj célzott horgászatára és elvitelére vonatkozóan.
* Akit a halgazdálkodási hatóság jogerősen eltilt a horgászattól, vagy halászattól, annak a személynek a területi jegyét a Szövetség az eltiltása lejártát követően sem adja vissza. /13/2017.(09.14.) számú elnökségi határozat/
* Akit horgászattal vagy halászattal kapcsolatos bűncselekményben elmarasztal a bíróság, az a személy 10 évig nem válthat területi jegyet a Szövetség kezelésében lévő vízterületekre. /14/2017.(09.14.) számú elnökségi határozat/
1. **Záradék:**

A halgazdálkodási terv hatálya: 2019. január 1. – 2020. december 31.

Győr, 2018. 11. 05.

 ph.

 …………………………………………………….

 halgazdálkodási hasznosító